જેમ વિકિપીડિયા પર લોકો પોતે જે વિષયના જાણકાર છે તેને લગતા માહિતીપ્રદ લેખ લખી શકે છે કે બીજાએ લખેલા લેખમાં સુધારાવધારા કરી શકે છે, એમ ફોરવો.કોમ પર, દુનિયાની કોઈ પણ ભાષા બોલતી વ્યક્તિ, કોઈ પણ શબ્દોના ઉચ્ચાર ઉમેરી શકે છે અને બીજાના ઉચ્ચાર સાંભળી શકે છે (એ રીતે, અહીં સાચા-ખોટાની ભેળસેળ ખરી). અત્યારે આ સાઇટ પર વિશ્વની ૩૩૦થી વધુ ભાષાના ૪૦ લાખથી વધુ શબ્દોનો ડેટાબેઝ તૈયાર થયો છે. સાઇટના પાંચ લાખથી વધુ રજિસ્ટર્ડ યૂઝર છે અને ૨૦૧૩માં આ સાઇટને વર્ષની શ્રેષ્ઠ ૫૦ વેબસાઇટ્સની ટાઇમ મેગેઝિનની યાદીમાં સ્થાન પણ મળ્યું હતું.